|  |  |
| --- | --- |
| Številka: 007-130/2023/58 | |
| Ljubljana, 13. 12. 2023 | |
| EVA 2023-2560-0062 | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | |
| **ZADEVA: Predlog Zakona o spremembah in dopolnitvi Zakona o urejanju prostora – predlog za obravnavo** | | | |
| **1. Predlog sklepa vlade:** | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, [65/14](http://www.uradni-list.si/1/objava.jsp?sop=2014-01-2739), 55/17 in 163/22) je Vlada Republike Slovenije na … seji dne …. pod točko ... sprejela  SKLEP:  Vlada Republike Slovenije je določila besedilo predloga Zakona o spremembah in dopolnitvi Zakona o urejanju prostora (EVA 2023-2560-0062) in ga predloži Državnemu zboru Republike Slovenije v sprejetje po skrajšanem zakonodajnem postopku.  Barbara KOLENKO HELBL  generalna sekretarka  Priloga:   * MSP test   Vročiti:   * Državni zbor Republike Slovenije, Šubičeva ulica 4, 1000 Ljubljana, * Ministrstvo za naravne vire in prostor, Dunajska cesta 48, 1000 Ljubljana in * Služba Vlade Republike Slovenije za zakonodajo, Mestni trg 4, 1000 Ljubljana. | | | |
| **2. Predlog za obravnavo predloga zakona po skrajšanem postopku v državnem zboru z obrazložitvijo razlogov:** | | | |
| Predlog Zakona o spremembah in dopolnitvi Zakona o urejanju prostora vsebuje manj zahtevne spremembe in dopolnitev zakona glede načina izbire pripravljavca regionalnega prostorskega plana (RPP) ter glede ureditve možnosti nadaljevanja in zaključka priprave regionalnih prostorskih načrtov, zato se v skladu s prvim odstavkom 142. člena Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US, 111/21 in 58/23) predlaga, da se predlog zakona obravnava po skrajšanem zakonodajnem postopku. RPP morajo biti pripravljeni in sprejeti do konca leta 2026, ker bodo v pomoč programiranju za naslednjo finančno perspektivo. Namen RPP je predvsem na območju razvojne regije povezati državne razvojne cilje in lokalne interese s ciljem, da se doseže skladen, trajnosten in racionalen razvoj. Glede na že določene roke mora ministrstvo za pripravo RPP čim prej pooblastiti pripravljavce, ki so jih izbrale občine v posameznih razvojnih regijah. Regionalni prostorski plani bodo v pomoč pri pripravi integralnih projektov, s čimer se bo pripomoglo k celovitejšemu pristopu načrtovanja razvoja v finančni perspektivi 2027-2034. | | | |
| **3.a Osebe, odgovorne za strokovno pripravo in usklajenost gradiva:** | | | |
| * Jože Novak, minister, Ministrstvo za naravne vire in prostor, * dr. Lidija Kegljevič Zagorc, državna sekretarka, Ministrstvo za naravne vire in prostor, * dr. Nataša Bratina, v. d. generalnega direktorja Direktorata za prostor in graditev, Ministrstvo za naravne vire in prostor | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | |
| / | | | |
| **4. Predstavniki vlade, ki bodo sodelovali pri delu državnega zbora:** | | | |
| * Jože Novak, minister, Ministrstvo za naravne vire in prostor, * dr. Lidija Kegljevič Zagorc, državna sekretarka, Ministrstvo za naravne vire in prostor, * dr. Nataša Bratina, v. d. generalnega direktorja Direktorata za prostor in graditev, Ministrstvo za naravne vire in prostor | | | |
| **5. Kratek povzetek gradiva:** | | | |
| Predlog Zakona o spremembah in dopolnitvi Zakona o urejanju prostora (ZUreP-3) se sprejema zaradi sprememb pri ureditvi regionalnega prostorskega načrtovanja. Ob testiranju določb s področja regionalnega prostorskega načrtovanja, zlasti pa ob izdelavi javnih pooblastil za pripravljavce regionalnega prostorskega plana, se je pokazalo, da so določbe 77. člena neustrezne. Spremeni se način izbire pripravljavca regionalnega prostorskega plana ter natančneje uredijo naloge pripravljavca. S spremembo se predlaga ustreznejši način izbire in določnejše pogoje za pripravljavca regionalnega prostorskega plana. Predlaga se jasnejša določitev financiranja, in sicer, da se sredstva zagotavljajo za regionalno prostorsko planiranje in ne le za izdelavo regionalnega prostorskega plana.  Dopolni se tudi 298. člen, ki omogoča, da se postopki priprave regionalnih prostorskih načrtov, ki so se začeli v skladu z Zakonom o prostorskem načrtovanju (Uradni list RS, št. [33/07](http://www.uradni-list.si/1/objava.jsp?sop=2007-01-1761), [70/08](http://www.uradni-list.si/1/objava.jsp?sop=2008-01-3026) – ZVO-1B, [108/09](http://www.uradni-list.si/1/objava.jsp?sop=2009-01-4890), [80/10](http://www.uradni-list.si/1/objava.jsp?sop=2010-01-4305) – ZUPUDPP, [43/11](http://www.uradni-list.si/1/objava.jsp?sop=2011-01-2042) – ZKZ-C, [57/12](http://www.uradni-list.si/1/objava.jsp?sop=2012-01-2413), [57/12](http://www.uradni-list.si/1/objava.jsp?sop=2012-01-2414) – ZUPUDPP-A, [109/12](http://www.uradni-list.si/1/objava.jsp?sop=2012-01-4323), [76/14](http://www.uradni-list.si/1/objava.jsp?sop=2014-01-3190) – odl. US, [14/15](http://www.uradni-list.si/1/objava.jsp?sop=2015-01-0505) – ZUUJFO, [61/17](http://www.uradni-list.si/1/objava.jsp?sop=2017-01-2915) – ZUreP-2 in [199/21](http://www.uradni-list.si/1/objava.jsp?sop=2021-01-3971) – ZUreP-3), nadaljujejo in končajo v skladu z Zakonom o prostorskem načrtovanju. | | | |
| **6. Presoja posledic za:** | | | |
| a) | javnofinančna sredstva nad 40.000 EUR v tekočem in naslednjih treh letih | | **NE** |
| b) | usklajenost slovenskega pravnega reda s pravnim redom Evropske unije | | **NE** |
| c) | administrativne posledice | | **NE** |
| č) | gospodarstvo, zlasti mala in srednja podjetja ter konkurenčnost podjetij | | **NE** |
| d) | okolje, vključno s prostorskimi in varstvenimi vidiki | | **NE** |
| e) | socialno področje | | **NE** |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | **NE** |
| **7.a Predstavitev ocene finančnih posledic nad 40.000 EUR:**  Finančne posledice uvajanja regionalnega prostorskega načrtovanja so bile že ocenjene ob obravnavi ZUreP-2 leta 2017. Po ZUreP-2 je bil strošek ocenjen na 3.600.000,00 EUR in je vključeval vodenje postopka priprave, izdelavo samega dokumenta in njegovih strokovnih podlag. 60% delež države je bil ocenjen na 2,160.000 EUR (60/40, torej država letno 720.000,00 EUR in občine skupaj letno 480.000,00 EUR oziroma vsaka 2.270,00 EUR).  Na podlagi predhodnih študij in ugotovitev ter na podlagi testiranja v okviru projekta PILOT MOP – področje 1 RPP je ponovno ocenjen strošek priprave prve generacije 12 regionalnih prostorskih panov, ki zajema le stroške nujnih nalog:   * pripravljavca regionalnega prostorskega plana, * izdelave regionalnega prostorskega plana, * izdelave obveznih strokovnih podlag v skladu z ZUreP-3 (zagotovi ministrstvo v celoti), * izdelave okoljskega poročila za potrebe postopka celovite presoje vplivov na okolje v skladu predpisih, ki urejajo področje varstva okolja.   Skupna vrednost priprave prve generacije regionalnih prostorskih planov v vseh 12 razvojnih regijah v Sloveniji je ocenjena na 5.503.584,00 EUR, od tega znaša delež države, t.j. ministrstva, pristojnega za prostor, 3.401.749,80 EUR.  Skupna vrednost stroškov priprave RPP je 5.503.584,00 EUR, kar je 1.903.484 EUR več kot predvideni stroški po ZUreP-2. ZUreP-2 ni vključeval stroška izdelave okoljskega poročila za CPVO, saj gre za nov strošek zaradi obveze iz ZUReP-3, da se CPVO dela za vse strateške PA. Prav tako so se v okviru PILOT MOP ponovno ovrednotili stroški vodenja postopka priprave RPP, izdelave RPP kot strateškega PA ter stroški izdelave obveznih SP za RPP.  izdelave strokovnih podlag.  V ocenjeno vrednost RPP niso vključeni stroški izdelave neobveznih, podrobnejših oziroma specifičnih strokovnih podlag, v kolikor bi se zanje v regiji odločili, niti stroški strokovnih podlag resorjev. Podrobnejše SP za predlagane prostorske ureditve morajo zagotoviti predlagatelji oziroma investitorji predlaganih prostorskih ureditev.  Priprava RPP občinam prinaša prednosti ne glede na to, da morajo v občinskih proračunih zagotoviti 40 % delež in sicer:  1. RPP pomeni razbremenitev občin, saj se z uvedbo regionalnega prostorskega načrtovanja ukine obveznost priprave strateškega dela občinskega prostorskega načrta.  2. S pripravo RPP se zmanjšajo stroški občine namenjeni prostorskemu načrtovanju. Prispevek občine, namenjen sofinanciranju priprave RPP, bo bistveno nižji od stroška izdelave OPN in strokovnih podlag zanj.  3. Okoljska presoja RPP lahko nadomesti postopek celovite presoje vplivov na okolje za OPN.  Vsebine RPP bodo okoljsko presojane, izdelano bo okoljsko poročilo in izveden postopek celovite presoje vplivov na okolje. Če bodo v tem postopku celovite presoje vplivov na okolje presojane tudi prostorske ureditve lokalnega pomena, le-teh ne bo potrebno ponovno presojati v okviru priprave OPN.  ZUreP-3 predpisuje le, da 40 % stroška priprave RPP prevzamejo občine, ne predpisuje pa načina razdelitve tega stroška med občinami v posamezni razvojni regiji. Ker je v Sloveniji 212 občin, ki se med seboj razlikujejo tako po velikosti kot tudi po številu prebivalcev, je bil na podlagi kriterijev št. prebivalcev in površine občine določen znesek za sofinanciranje priprave RPP v posamezni razvojni regiji.  Predlagane spremembe ne pomenijo bistvenih posledic tako za državni kot tudi za občinske proračune, dodatno so finančna sredstva že zagotovljena oz. so zagotovljene pravice porabe sredstev iz državnega proračuna.  ZUreP-3 določa, da morajo razvojne regije pripraviti in sprejeti RPP do konca leta 2026 oziroma do 1. 1. 2027. Zato so finančna sredstva za sofinanciranje priprave RPP optimalno razporejena po letih do 2027.  Finančna sredstva za sofinanciranje 60 % deleža so zagotovljena v veljavnem Načrtu razvojnih programov za obdobje od 2023 do 2026, v ukrepu št. 2550-23-0001 - »Sofinanciranje priprave prve generacije regionalnih prostorskih planov v vseh razvojnih regijah v Sloveniji«. V državnem proračunu za leto 2023-2024 pa so finančna sredstva za aktivnosti, ki so po terminskem planu predvidene v letih 2023-2024, zagotovljena na proračunski postavki št. 231447 Upravljanje s prostorom. Ministrstvo za naravne vire in prostor zagotovi sofinanciranje priprave prve generacije RPP v znesku 451.411,20 EUR za tekoče leto in 401.011,20 EUR za prihodnje leto.  V trenutno veljavnem ZUreP-3 so bili predvideni samo navedeni stroški priprave RPP: »Za vodenje postopka priprave in izdelavo samega dokumenta se v grobem ocenjuje, da bo potreben strošek cca. 165.000,00 EUR na razvojno regijo, kar pomeni skupaj 1.980.000,00 EUR, pri čemer se ta strošek razdeli na obdobje treh let, kolikor se ocenjuje, da bo trajal postopek priprave.« Šlo je za pomanjkljivo oceno. | | | |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **I. Ocena finančnih posledic, ki niso načrtovane v sprejetem proračunu** | | | | | | | | | | |
|  | | Tekoče leto (t) | | t + 1 | | t + 2 | | | | t + 3 |
| Predvideno povečanje (+) ali zmanjšanje (**–**) prihodkov državnega proračuna | | - | | - | | - | | | | - |
| Predvideno povečanje (+) ali zmanjšanje (**–**) prihodkov občinskih proračunov | | - | | - | | - | | | | - |
| Predvideno povečanje (+) ali zmanjšanje (**–**) odhodkov državnega proračuna | | - | | - | | - | | | | - |
| Predvideno povečanje (+) ali zmanjšanje (**–**) odhodkov občinskih proračunov | | - | | - | | - | | | | - |
| Predvideno povečanje (+) ali zmanjšanje (**–**) obveznosti za druga javnofinančna sredstva | | - | | - | | - | | | | - |
| **II. Finančne posledice za državni proračun** | | | | | | | | | | |
| **II.a Pravice porabe za izvedbo predlaganih rešitev so zagotovljene:** | | | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | Znesek za t + 1 | |
| MNVP | 2550-23-0001 Sofinanciranje priprave prve generacije RPP | | 231447 Upravljanje s prostorom | | 451.411,20 EUR | | | | 401.011,20 EUR | |
| **SKUPAJ** | | | | | 451.411,20 EUR | | | | 401.011,20 EUR | |
| **II.b Manjkajoče pravice porabe bodo zagotovljene s prerazporeditvijo:** | | | | | | | | | | |
| Ime proračunskega uporabnika | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | Znesek za t + 1 | |
| - | - | | - | | - | | | | - | |
|  |  | |  | |  | | | |  | |
| **SKUPAJ** | | | | |  | | | |  | |
| **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | | | |
| Novi prihodki | | | Znesek za tekoče leto (t) | | | | Znesek za t + 1 | | | |
| - | | | - | | | | - | | | |
|  | | |  | | | |  | | | |
|  | | |  | | | |  | | | |
| **SKUPAJ** | | |  | | | |  | | | |
| **OBRAZLOŽITEV:**   1. Ocena finančnih posledic, ki niso načrtovane v sprejetem proračunu   II. Finančne posledice za državni proračun  II. a Pravice porabe za izvedbo predlaganih rešitev   1. b Manjkajoče pravice porabe   II. c Načrtovana nadomestitev zmanjšanih prihodkov in povečanih odhodkov proračuna: | | | | | | | | | | |
| **7.b Predstavitev ocene finančnih posledic pod 40.000 EUR:** | | | | | | | | | | |
| **8. Predstavitev sodelovanja javnosti** | | | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | | **DA** | | |
| Gradivo (predpis) je bilo poslano v mnenje:   * Skupnosti občin Slovenije SOS: DA * Združenju občin Slovenije ZOS: DA * Združenju mestnih občin Slovenije ZMOS: DA   Upoštevane so bile vse bistvene pripombe. | | | | | | | | | | |
| **9. Predstavitev sodelovanja javnosti:** | | | | | | | | | | |
| Gradivo je bilo predhodno objavljeno na spletni strani predlagatelja: | | | | | | | | **DA** | | |
| Osnutek predloga zakona je bil posredovan v javno razpravo 23. 5. 2023. Javna razprava je trajala 30 dni, do 23. 6. 2023. Osnutek predloga zakona je bil objavljen na spletnih straneh eDemokracija. Sočasno je bil poslan tudi združenjem občin – Skupnosti občin Slovenije, Združenju občin Slovenije in Združenju mestnih občin Slovenije, Združenju regionalnih razvojnih agencij (RRA GIZ) ter v medresorsko usklajevanje.  Pripombe so podali: Skupnost občin Slovenije, Združenje občin Slovenije, Občina Trzin in RRA GIZ.  RRA GIZ je predlagal, da se podaljša rok za sprejem regionalnih prostorskih planov za 1 leto. Podaljšanje ni potrebno. Rok določen v ZUreP-3 je do 31. 12. 2026, kar je dovolj dolg rok za pripravo in sprejem RPP. Za kvalitetne RPP je treba največ časa nameniti izdelavi strokovnih podlag, zato smo na ministrstvu že naročili izdelavo obveznih strokovnih podlag za RPP za vse razvojne regije v državi. Obvezne strokovne podlage za RPP bodo zagotovljene do konca leta 2024. Ker so postopki priprave RPP namenjeni predvsem usklajevanju strokovnih rešitev RPP, smo na podlagi testiranja razvojnim regijam predlagali, da formalne postopke začnejo šele v drugi polovici leta 2024.  RRA GIZ je predlagal, da se za vodjo projektne skupine, določi, da je to strokovnjak s področja prostorskega načrtovanja »in podobno«. Menijo, da pojem prostorskega načrtovanja ni točno določen in da bi lahko prišlo do nejasnosti in interpretacije, da je »strokovnjak s področja prostorskega načrtovanja« le prostorski načrtovalec z licenco za pripravo prostorskih izvedbenih aktov. Pripomba ni upoštevana, ker je v petem odstavku 45. člena ZUreP-3 jasno in eksplicitno določeno, da je samo v primeru izdelave prostorskih izvedbenih aktov odgovorni vodja interdisciplinarne skupine strokovnjakov za izdelavo prostorskega akta pooblaščeni prostorski načrtovalec (z licenco PPN v skladu z Zakonom o arhitekturni in inženirski dejavnosti). Regionalni prostorski plan pa je prostorski strateški akt in ne prostorski izvedbeni akt.  Občina Trzin in Združenje občin Slovenije sta predlagali, da se v spremembo ZUreP-3 vključi dopolnitev 298. člena ZUreP-3, ki bi omogočil nadaljevanje postopkov in sprejem regionalnih prostorskih načrtov v skladu z Zakonom o prostorskem načrtovanju, ki so bili ob uveljavitvi ZUreP-3 še v teku. Takšno določbo je vseboval ZUreP-2, pri pripravi ZureP-3 pa je bila izpuščena. Ker gre za odpravo pomanjkljive prehodne določbe ZUreP-3 je pripomba upoštevana.  Ostale pobude in pripombe na predlog zakona niso bile upoštevane, saj se nanašajo na druge vsebine ZUreP-3 in ne na vsebino predlagane spremembe in dopolnitve zakona, jih bomo pa vključili v evalvacijo izvajanja celotnega ZUreP-3. | | | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | | **DA** | | |
| **11. Gradivo je uvrščeno v delovni program vlade:** | | | | | | | | **DA** | | |
| JOŽE NOVAK  MINISTER ZA NARAVNE VIRE IN PROSTOR | | | | | | | | | | |
|  | | | | | | | | | | |

**PRILOGA 3 (jedro gradiva)**

**PREDLOG**

**(EVA 2023-2560-0062 )**

**ZAKON**

**o spremembah in dopolnitvi Zakona o urejanju prostora**

**I. UVOD**

**1. OCENA STANJA IN RAZLOGI ZA SPREJEM ZAKONA**

Zakon o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu: ZUreP-3) v prvem odstavku 77. člena določa, da je pripravljavec regionalnega prostorskega plana pravna oseba v večinski javni lasti, kot to določajo predpisi o spodbujanju skladnega regionalnega razvoja, ki jo za celotno območje vsake razvojne regije izberejo občine v regiji v skladu s predpisi, ki urejajo javno naročanje.

Zakon o spodbujanju skladnega regionalnega razvoja (Uradni list RS, št.  [20/11](http://www.uradni-list.si/1/objava.jsp?sop=2011-01-0820), 57/12, 46/16 in 18/23– ZDU-1O; v nadaljnjem besedilu: ZSRR-2) v 19. členu določa, da se v regiji opravljajo v javnem interesu tudi druge razvojne naloge države, med njimi tudi prostorsko planiranje na regionalni ravni. Dalje isti člen določa, da se za izvedbo teh nalog izvede postopek javnega razpisa, na podlagi katerega pristojni minister, torej v primeru prostorskega planiranja minister za naravne vire in prostor, podeli javno pooblastilo izbrani pravni osebi, ki izkaže usposobljenost za opravljanje teh nalog, če ni z zakonom, ki ureja posamezno nalogo, določeno drugače. Med merili javnega razpisa se upoštevajo izkušnje in usposobljenost za izvajanje nalog. Pooblaščena pravna oseba se vključi v regijsko razvojno mrežo. Postopek javnega razpisa, kot ga določa ZSRR-2, se izvede v skladu z Zakonom o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617, [13/18](http://www.uradni-list.si/1/objava.jsp?sop=2018-01-0544), [195/20](http://www.uradni-list.si/1/objava.jsp?sop=2020-01-3501) – odl. US in [18/23](http://www.uradni-list.si/1/objava.jsp?sop=2023-01-0348) – ZDU-1O) ter preverjanjem usposobljenosti za izvajanje nalog in ne v skladu z zakonom o javnem naročanju.

Čeprav ZSRR-2 določa, da je lahko izbor pripravljavca s posebnim zakonom urejen tudi drugače, se je izkazalo, da je izbor pripravljavca regionalnega prostorskega plana v skladu s predpisi, ki urejajo javno naročanje, neustrezen, ker je obseg dela pripravljavca regionalnega prostorskega plana v naprej določen in ovrednoten. Ker za pripravljavca regionalnega prostorskega plana velja, da je lahko le pravna oseba v večinski javni lasti, kot to določajo predpisi o skladnem regionalnem razvoju, to pomeni, da razen regionalnih razvojnih agencij na ravni razvojnih regij ne obstajajo druge ustrezne inštitucije, ki bi lahko opravljale delo pripravljavca regionalnega prostorskega plana. Zakon o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) –ZUJF, [14/15](http://www.uradni-list.si/1/objava.jsp?sop=2015-01-0505) –ZUUJFO, [11/18](http://www.uradni-list.si/1/objava.jsp?sop=2018-01-0457) –ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE) določa različne oblike sodelovanja in povezovanja občin, vendar se v nobeni od razvojnih regij občine ne povezujejo na te načine, temveč sodelujejo le v okviru partnerstva, določenega z ZSRR-2.

Tudi na podlagi testiranja v okviru pilotnega projekta za implementacijo prostorske in gradbene zakonodaje v okviru področja 1 Zagotovitev podatkov za vzpostavitev prostorskega planiranja na regionalni ravni (PILOT MOP – področje 1 RPP) se je izkazalo, da so regionalne razvojne agencije edine pravne osebe z večinskim javnim deležem na ravni razvojnih regij, ki izkazujejo usposobljenost za izvajanje prostorskega planiranja na regionalni ravni.

Zaradi navedenih dejstev se prvi in drugi odstavek 77. člena ZUreP-3 spremenita tako, da se črta obveznost izbire pripravljavca regionalnega prostorskega plana z javnim naročilom in določi, da je pripravljavec regionalnega prostorskega plana regionalna razvojna agencija ali druga razvojna inštitucija, ki je že vključena v regijsko razvojno mrežo na območju razvojne regije, kot to določajo predpisi o spodbujanju skladnega regionalnega razvoja. Te organizacije so v skladu z ZSRR-2 že bile izbrane kot nosilci splošnih razvojnih nalog na regionalni ravni. Za uspešno pripravo regionalnega prostorskega plana je pomembno, da pripravljavec pozna prostor ter gospodarsko, družbeno in okoljsko situacijo razvojne regije, zato mora imeti sedež v razvojni regiji. Priprava strateškega prostorskega akta, ki mora povezati razvojne potrebe državne in lokalne ravni je vsebinsko, organizacijsko in postopkovno zahtevna naloga prostorskega načrtovanja zato mora pripravljavec zaposlovati ustrezno usposobljeno osebo, tj. strokovnjaka s področja prostorskega načrtovanja, ki je lahko strokovnjak s področja arhitekture, krajinske arhitekture, urbanizma, prostorskega načrtovanja, geografije ali znanosti o okolju.

V novem drugem odstavku je določeno, kako se izbere pripravljavec regionalnega prostorskega plana. Izberejo ga za celotno območje vsake razvojne regije občine v razvojni regiji s sklepom sveta regije, minister pa mu podeli javno pooblastilo. Svet regije skladno z ZSRR-2 sestavljajo župani občin v razvojni regiji.

Tretji odstavek, ki določa naloge pripravljavca, se ne spreminja. Te naloge so zlasti:

* da skrbi za usklajevanje interesov med državo in občinami v območju razvojne regije,
* si prizadeva za sodelovanje vseh relevantnih udeležencev pri urejanju prostora,
* da skrbi za zgodnje in učinkovito obveščanje in sodelovanje javnosti,
* da izvede javna naročila za pridobitev izdelovalcev regionalnega prostorskega plana, podrobnejših (specifičnih) strokovnih podlag in okoljskega poročila ter da skrbi za koordinacijo vseh izdelovalcev.

V četrtem odstavku je določeno, da izbrani pripravljavec zagotovi izdelovalce regionalnega prostorskega plana, potrebnih posebnih strokovnih podlag in okoljskega poročila; izbrani izdelovalec regionalnega prostorskega plana pa mora zagotoviti sodelovanje interdisciplinarne skupine strokovnjakov.

Peti odstavek 77. člena ZUreP-3 določa, da se sredstva za izdelavo regionalnega prostorskega plana zagotavljajo v občinskih proračunih in državnem, pri čemer državni proračun zagotovi 60 odstotkov potrebnih sredstev. Ker se prostorsko planiranje na regionalni ravni vzpostavlja kot kontinuirana dejavnost in ker to obsega poleg izdelave regionalnega prostorskega plana tudi izdelavo podrobnejših (specifičnih) strokovnih podlag, okoljskega poročila ter organizacijo in vodenje procesa priprave regionalnega prostorskega plana je treba v občinskih in državnih proračunih zagotoviti sredstva za vse našteto in ne le za izdelavo regionalnega prostorskega plana. Zato se v petem odstavku 77. člena besedna zveza »za izdelavo regionalnega prostorskega plana« nadomesti z besedno zvezo »za izvajanje nalog regionalnega prostorskega planiranja«.

S predlogom zakona se dopolnjuje tudi 298. člena ZUreP-3, in sicer z namenom, da se omogoči nadaljevanje in zaključek postopkov priprave regionalnih prostorskih načrtov, ki so se začeli v skladu z Zakonom o prostorskem načrtovanju (Uradni list RS, št.  (Uradni list RS, št. [33/07](http://www.uradni-list.si/1/objava.jsp?sop=2007-01-1761), [70/08](http://www.uradni-list.si/1/objava.jsp?sop=2008-01-3026) – ZVO-1B, [108/09](http://www.uradni-list.si/1/objava.jsp?sop=2009-01-4890), [80/10](http://www.uradni-list.si/1/objava.jsp?sop=2010-01-4305) – ZUPUDPP, [43/11](http://www.uradni-list.si/1/objava.jsp?sop=2011-01-2042) – ZKZ-C, [57/12](http://www.uradni-list.si/1/objava.jsp?sop=2012-01-2413), [57/12](http://www.uradni-list.si/1/objava.jsp?sop=2012-01-2414) – ZUPUDPP-A, [109/12](http://www.uradni-list.si/1/objava.jsp?sop=2012-01-4323), [76/14](http://www.uradni-list.si/1/objava.jsp?sop=2014-01-3190) – odl. US, [14/15](http://www.uradni-list.si/1/objava.jsp?sop=2015-01-0505) – ZUUJFO, [61/17](http://www.uradni-list.si/1/objava.jsp?sop=2017-01-2915) – ZUreP-2 in [199/21](http://www.uradni-list.si/1/objava.jsp?sop=2021-01-3971) – ZUreP-3; v nadaljnjem besedilu: ZPNačrt), do uveljavitve ZureP-3 pa še niso bili sprejeti. Pred uveljavitvijo Zakona o urejanju prostora (Uradni list RS, št. [61/17](http://www.uradni-list.si/1/objava.jsp?sop=2017-01-2915), [199/21](http://www.uradni-list.si/1/objava.jsp?sop=2021-01-3971) – ZUreP-3 in [20/22](http://www.uradni-list.si/1/objava.jsp?sop=2022-01-0380) – odl. US; v nadaljnjem besedilu: ZUreP-2) se je začela izdelava večih regionalnih prostorskih načrtov. ZUreP-2 je v 273. členu omogočal nadaljevanje postopkov njihove priprave v skladu z dotedanjim predpisom tj. ZPNačrt, ZUreP-3 pa tega ni omogočil.

|  |
| --- |
| **2. CILJI, NAČELA IN POGLAVITNE REŠITVE PREDLOGA ZAKONA** |
| **2.1 Cilji**  S predlogom zakona se na ustreznejši način uredi način določitve pripravljavcev regionalnih prostorskih planov. Omogoči se tudi nadaljevanje in sprejetje regionalnih prostorskih načrtov, katerih priprava se je začela na podlagi ZPNačrt. |
|  |
| **2.2. Načela**  S predlogom zakona se ne posega v nobeno od temeljnih načel ZUreP-3. |
| **2.3 Poglavitne rešitve** |
| Predlagane zakonske določbe glede prostorskega planiranja na regionalni ravni so bile testirane v okviru pilotnega projekta za implementacijo prostorske in gradbene zakonodaje v okviru področja 1 Zagotovitev podatkov za vzpostavitev prostorskega planiranja na regionalni ravni (PILOT MOP – področje 1 RPP). PILOT MOP – področje 1 RPP je potekal v letih 2021-2022, izvajal ga je Geodetski inštitut Slovenije, vodilo pa tedanje Ministrstvo za okolje in prostor. Namen pilotnega projekta je bil:   * poenotiti način priprave, vsebino in obliko RPP, * opredeliti terminske, kadrovske in finančne pogoje za pripravo RPP, * preizkusiti pripravo RPP z vidika sistemske uvedbe regionalnega prostorskega planiranja kot kontinuiranega procesa.   Testiranje so izvajale testne Regionalne razvojne agencije (v nadaljnjem besedilu: RRA): RRA Koroška d. o. o., Razvojni center Novo mesto (RRA Jugovzhodna Slovenija) in Idrijsko-Cerkljanska razvojna agencija d.o.o. Idrija (ICRA, mrežna RRA Goriška). Testne RRA so aktivno vključile tudi občine na svojem območju.  Pri izvedbi nalog je z recenzentsko svetovalno vlogo sodelovala tudi Projektna skupina, ki so jo sestavljali predstavniki Zbornice za arhitekturo in prostor Slovenije (ZAPS), Združenja regionalnih razvojnih agencij Slovenije (RRA GIZ), Urbanističnega inštituta Republike Slovenije (UIRS), Ministrstva za gospodarski razvoj in tehnologijo, Direktorata za regionalni razvoj (MGRT, DRR), Statističnega urada Republike Slovenije (SURS) ter Urada za makroekonomske analize in razvoj (UMAR).  Z rezultati pilotnega projekta so bile tekoče seznanjane občine, združenja občin, Združenje regionalnih razvojnih agencij (RRA GIZ), prostorski načrtovalci in Urbanistični inštitut.  Ob testiranju se je izkazalo, da je regionalno prostorsko planiranje izvedljivo ne glede na odsotnost upravne ravni in da so obstoječe regionalne razvojne agencije ustrezne za prevzem vloge pripravljavca regionalnega prostorskega plana. Pripravljavec regionalnega prostorskega plana mora za namen učinkovitega vodenja postopka priprave regionalnega prostorskega plana zaposlovati ustrezno usposobljeno osebo, tj. strokovnjaka s področja prostorskega načrtovanja, ki je lahko strokovnjak s področja arhitekture, krajinske arhitekture, urbanizma, prostorskega načrtovanja, geografije ali znanosti o okolju.  V okviru PILOT MOP – področje 1 RPP je bilo izkazano tudi, da je nujno prostorsko planiranje na regionalni ravni vzpostaviti kot kontinuirano dejavnost, ki po sprejetju regionalnega prostorskega plana vključuje tudi spremljanje izvajanja regionalnega prostorskega plana.  S predlogom zakona se na ustreznejši način uredi način določitve pripravljavcev regionalnega prostorskega plana. Pripravljavca regionalnega prostorskega plana določijo občine v razvojni regiji s sklepom sveta regije, kot ga določa ZSRR-2. Svet regije sestavljajo župani občin v razvojni regiji. Občine lahko za pripravljavca določijo nosilno Regionalno razvojno agencijo, ki so jo skladno z ZSRR-2 že izbrale za programsko obdobje ali pa drugo Regionalno razvojno agencijo, ki deluje na območju razvojne regije in je vpisana v razvojno mrežo.  Pripravljavec mora voditi postopek priprave regionalnega prostorskega plana, v okviru katerega izvaja zahtevne organizacijske in koordinacijske naloge, zato mora zaposliti osebo z ustreznimi znanji s področja prostorskega načrtovanja. Pripravljavec po potrebi oblikuje projektno skupino za pripravo regionalnega prostorskega plana in določi vodjo projektne skupine. Vodja projektne skupine je lahko le strokovnjak s področja arhitekture, krajinske arhitekture, urbanizma, prostorskega načrtovanja, geografije ali znanosti o okolju.  Minister, pristojen za prostor, bo za opravljanje prostorskega planiranja na regionalni ravni podelil javno pooblastilo za regionalno prostorsko planiranje ter v okviru tega za pripravo regionalnega prostorskega plana. Prostorsko planiranje na regionalni ravni se bo vzpostavilo kot kontinuirana dejavnost in ne le kot enkratna priprava regionalnega prostorskega plana.  Omogoči se tudi nadaljevanje in sprejem regionalnih prostorskih načrtov, katerih priprava se je začela na podlagi ZPNačrt. |
| **3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA** |
| Na podlagi predhodnih študij in ugotovitev je ponovno ocenjen strošek priprave prve generacije 12 regionalnih prostorskih panov, ki zajema le stroške nujnih nalog:   * pripravljavca regionalnega prostorskega plana, * izdelave regionalnega prostorskega plana, * izdelave obveznih strokovnih podlag v skladu z ZUreP-3 (zagotovi ministrstvo v celoti), * izdelave okoljskega poročila za potrebe postopka celovite presoje vplivov na okolje v skladu predpisih, ki urejajo področje varstva okolja.   Skupna vrednost priprave prve generacije regionalnih prostorskih planov v vseh 12 razvojnih regijah v Sloveniji je ocenjena na 5.503.584,00 EUR, od tega znaša delež države, t.j. ministrstva, pristojnega za prostor, 3.401.749,80 EUR. Ta delež znaša za 99.599,4 EUR več od predpisanih 60 %, ker želimo RPP pripravljene na enoten in primerljiv način, zato smo na ministrstvu že naročili izdelavo obveznih SP na podlagi razpoložljivih podatkov v državi in jih financiramo v celoti. V ocenjeno vrednost RPP niso vključeni stroški izdelave neobveznih, podrobnejših oziroma specifičnih strokovnih podlag, v kolikor bi se zanje v regiji odločili, niti stroški strokovnih podlag resorjev. Podrobnejše SP za predlagane prostorske ureditve morajo zagotoviti predlagatelji oziroma investitorji predlaganih prostorskih ureditev.  Glede na navedeno predlog nima neposrednih finančnih posledic za druga javna finančna sredstva.  ZUreP-3 predpisuje, da 40 % stroška RPP prevzamejo občine, zato morajo občine za ta namen same zagotoviti sredstva v občinskih proračunih.  Ker ZUreP-3 določa, da morajo razvojne regije pripraviti in sprejeti RPP do konca leta 2026, so aktivnosti za proces priprave prve generacije RPP predvidene v obdobju od 2023 do konca 2026. Faze priprave RPP in s tem povezane aktivnosti so po letih razdeljene na optimalen način, da bodo lahko vse razvojne regije uspešno zaključile postopke in sprejele RPP.  Skladno z navedenim so finančna sredstva za sofinanciranje 60 % deleža zagotovljena v veljavnem Načrtu razvojnih programov za obdobje od 2023 do 2026, v ukrepu št. 2550-23-0001 - »Sofinanciranje priprave prve generacije regionalnih prostorskih planov v vseh razvojnih regijah v Sloveniji«. V državnem proračunu za leto 2023-2024 pa so finančna sredstva za aktivnosti, ki so po terminskem planu predvidene v letih 2023-2024, zagotovljena na proračunski postavki št. 231447 Upravljanje s prostorom. Ministrstvo za naravne vire in prostor zagotovi sofinanciranje priprave prve generacije RPP v znesku 451.411,20 EUR za tekoče leto in 401.011,20 EUR za prihodnje leto. |
| **4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET** |
| Finančna sredstva za izvajanje zakona so zagotovljena v sprejetem državnem proračunu. Sredstva za sofinancerski delež države 60% vrednosti prve generacije 12 regionalnih prostorskih planov v višini 3.401.749,80 EUR so vključena v Načrt razvojnih programov za obdobje od 2023 do 2026v ukrepu št. 2550-23-0001 - »Sofinanciranje priprave prve generacije regionalnih prostorskih planov v vseh razvojnih regijah v Sloveniji«. in na proračunski postavki št. 231447 Upravljanje s prostorom. V državnem proračunu za leto 2023-2024 pa so finančna sredstva za aktivnosti, ki so po terminskem planu predvidene v letih 2023-2024, zagotovljena na proračunski postavki št. 231447 Upravljanje s prostorom.  Ministrstvo za naravne vire in prostor zagotovi sofinanciranje priprave prve generacije RPP v znesku 451.411,20 EUR za tekoče leto in 401.011,20 EUR za prihodnje leto. |
| **5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**  Predlog zakona ni predmet usklajevanja s pravom Evropske unije.  **AVSTRIJA, dežela Štajerska**  Štajerski zakon o prostorskem načrtovanju  Štajerski zakon o prostorskem načrtovanju (Steiermärkisches Raumordnungsgesetz 2010 - StROG) ureja cilje in načela prostorskega načrtovanja. StROG ureja »nad-lokalno (nad-občinsko)« in lokalno (prostorsko) načrtovanje.  Nad-občinsko urejanja prostora  Med naloge nad-občinskega urejanja prostora med drugim umešča tudi sprejem t. i. razvojnih programov (Entwicklungsprogramme). Zakon ureja razvojne programe različnih ravni oziroma vsebin in tako pozna:   * Razvojni program za celotno deželo (deželni razvojni program - Landesentwicklungsprogramm), * Sektorske (področne) razvojne programe (Sachprogramme) in * Programe za dele dežele (regionalne razvojne programe - Regionale Entwicklungsprogramme- REPRO) in po potrebi delne regionalne razvojne programe, ki obsegajo (zgolj) enega ali več sektorjev.   Na deželni ravni je Štajerska, upoštevajoč StROG, sprejela Landesentwicklungsprogramm Verordnung und Erläuterung, ki Štajersko deli na sedem regij, za katere je treba pripraviti regionalne razvojne programe. StROG zahteva, da mora biti v regionalnih razvojnih programih predstavljen načrtovani prostorsko-funkcionalni razvoj regije, zlasti pa morajo taki programi vsebovati prostorsko-funkcionalne razvojne cilje in ukrepe za uresničitev razvojnih ciljev (na primer največje velikosti zemljišč za izračun potrebe po zazidljivih zemljiščih v naseljih, prednostna območja za rabo zazidljivih zemljišč regionalnega pomena (npr. za industrijo in obrt) in za rabe nezazidljivih zemljišč regionalnega pomena (npr. za kmetijstvo, ekologijo, izkopavanje surovin, zaščito razvoja naselij), opredelitev površin za postavitev regionalne infrastrukture (npr. koridorji za postavitev prometne infrastrukture, objekti za preskrbo in odstranjevanje).  Reguliran je postopek sprejema (deželnega, regionalnega ali sektorskega) razvojnega programa. StROG določa, da se osnutek uredbe razgrne vsaj 8 tednov, hkrati se razgrne tudi okoljsko poročilo oziroma obrazložitev, zakaj presoja vplivov na okolje ni potrebna; osnutek se zakonsko naštetim subjektom pošlje neposredno, pri čemer se - »če je le mogoče, tudi drugim nosilcem načrtovanja in podjetjem posebnega pomena«. Po odobritvi razvojnega programa z odločbo je treba tiste, ki so v svojih stališčih ugovarjali osnutku, pisno obvestiti o tem, ali so bili njihovi ugovori upoštevani ali ne.  Za svetovanje deželni vladi se je v zvezi z vprašanji regionalnega urejanja prostora in kot nadzorni organ za področje lokalnega urejanja prostora pri Uradu deželne vlade ustanovil Svet za urejanje prostora (Raumordnungsbeirat), ki daje mnenja oziroma stališča k razvojnim programom, lokalnim razvojnim konceptom in drugim prostorskim dokumentom in tematikam s pomenom za prostor. |

**FINSKA**

Na Finskem ureja prostorsko načrtovanje oz. planiranje Zakon o rabi zemljišč za gradnjo objektov in o gradnji (Maankäyttö- ja rakennuslaki - Land Use and Building Act, 132/1999,). Gre za enega najsodobnejših »prostorskih« zakonov na območju EU, ki v celoti izhaja iz načela trajnostnega razvoja. Navedeni zakon ureja planiranje in načrtovanje gradnje objektov na različnih zemljiščih, ureja pa tudi gradnjo objektov ter nekatera druga vprašanja, povezana z gradnjo (na primer razlastitev).

*1. Prostorsko načrtovanje na državni in regionalni ravni*

Na državni ravni pozna finska ureditev nacionalni program rabe prostora, ki pomeni temeljne rešitve za vprašanja, ki imajo internacionalni ali nadregionalni pomen za rabo prostora, odločilni pomen oziroma vpliv na državno kulturno dediščino, naravne vrednote in zavarovana ter varovana območja po predpisih, ki urejajo ohranjanje narave,in za trajnostni razvoj ter ekonomsko prihodnost države.

Nacionalni program pomeni osnovo za celotno prostorsko planiranje na Finskem. Predstavlja osnovna načela in cilje planiranja. Poleg pravno zavezujočega nacionalnega programa ministrstvo za okolje pripravlja številne programe, strategije in priporočila, ki niso pravno zavezujoča, vendar so v praksi regionalnih centrov za varstvo okolja pomembna.

Prvi strateški pravni akt se pojavi na ravni regije (Finska ima 19 regij, ki so oblikovane in veljajo samo za potrebe prostorskega planiranja). Zakon o rabi zemljišč in gradnji objektov (v nadaljnjem besedilu: LUaBA) določa, da morajo regionalni sveti (sestavljeni so iz predstavnikov lokalnih skupnosti, ki jih je na Finskem malo več kot 400 in so zelo različne po velikosti, npr. Helsinki z več kot pol milijona ljudi do občin s 1000 prebivalci) oblikovati regionalni plan rabe prostora. Regionalni plan svojo pozornost posveča predvsem naslednjim vsebinam: primerna regionalna in naselitvena struktura regije, ekološko sprejemljiva raba prostora, okoljsko in ekonomsko sprejemljiva ureditev transportnih povezav ter raba vode in naravnih dobrin, ustvarjanje okoliščin za regionalni razvoj gospodarstva, zaščita naravnega okolja, naravne vrednote in kulturna dediščina ter omogočanje zadovoljivih možnosti za uporabo površin v rekreacijske namene. Načrtovalci morajo v plan implementirati nacionalni program rabe prostora, upoštevati regionalno planiranje sosednjih regij, mnenje lokalnih skupnosti ter regionalne in lokalne posebnosti prostora. LUaBA tudi posebej določa, da se morajo načrtovalci plana izogibati nepotrebnemu oškodovanju lastnikov zemlje ter upoštevati ekonomske zakonitosti rabe prostora.

Pravne posledice regionalnega plana rabe prostora so:

1. Regionalni plan morajo lokalne skupnosti uporabljati kot vodilo pri oblikovanju glavnega prostorskega plana občine in podrobnejšega prostorskega načrta občine. LUaBA pa pozna izjemo od tega pravila, saj določa, da lokalnim skupnostim ni treba upoštevati regionalnega plana, če že imajo oblikovane svoje prostorske akte za to območje. Izjema je omiljena s tem, da LUaBA zavezuje občine, da morajo redno modernizirati svoje prostorske akte. Smisel izjeme je v tem, da lahko občina kljub spremembam na regionalni ravni še nekaj časa uporablja svoje lokalne prostorske akte in s tem ni v časovnem pritisku stalnega spreminjanja.

2. Vsakršno prostorsko planiranje ali pa poseganje v prostor mora upoštevati regionalni plan in ni mogoče posegati v prostor, če to nasprotuje regionalnemu planu rabe prostora.

3. Namen regionalnih planov je tudi, da se načrtujejo vsi posegi v prostor, ki so širšega pomena (načrtovanje gradnje cest, železnic in druge infrastrukture, oskrba z vodo, naravni parki, večja trgovska središča).

4. Regionalni plan lahko zaščiti posamezna območja, na katerih popolnoma prepove gradnjo oziroma druge posege v prostor, če je to potrebno za zaščito naravnega okolja, ali omeji določene tipe gradenj oziroma posege v prostor, kadar je to pomembno za uresničevanje regionalnega prostorskega razvoja.

|  |
| --- |
| **HRVAŠKA**  Na Hrvaškem urejata regionalno prostorsko planiranje Zakon o regionalnem razvoju Hrvaške (Uradne novine, št. 147/14) in Zakon o prostorskem uređenju (Narodne novine št. 153/2013).  V skladu z Zakonom o regionalnem razvoju Republike Hrvaške so ​​dokumenti načrtovanja politike regionalnega razvoja Strategija regionalnega razvoja Republike Hrvaške, Strategija razvoja županije, Grad Zagreb Strategija razvoja in Strategija razvoja mestnega območja.  Strategija regionalnega razvoja je temeljni planski dokument politike regionalnega razvoja na državni ravni, ki določa cilje in prioritete regionalnega razvoja Republike Hrvaške ter načine za njihovo doseganje, območja s posebnimi razvojnimi značilnostmi ter medsebojno razmerje in delovanje organov državne uprave in drugih regionalnih razvojnih deležnikov, vključenih v izvajanje Strategij.  Strategija naj bi prispevala k določitvi prednostnih aktivnosti, namenjenih krepitvi razvojnega potenciala vseh hrvaških regij, zmanjševanju regionalnih razlik ter krepitvi in ​​izgradnji razvojnega potenciala manj razvitih delov države. Strategija naj bi predlagala okvir in usmeritve za nadaljnji razvoj politike regionalnega razvoja na podlagi postavljenih strateških ciljev in prioritet.  Strategija razvoja županije je temeljni strateški planski dokument enote regionalne samouprave, ki opredeljuje razvojne cilje in prioritete za območje enote regionalne samouprave s posebnim poudarkom na vlogi velikih mest in sedeža občine. mesta pri spodbujanju razvoja in o razvoju manj razvitih območij.  Strategija razvoja urbanega območja je temeljni strateški dokument, v katerem so določeni razvojni cilji in prioritete urbanega območja, nosilec njenega oblikovanja pa je mesto, ki je sedež urbanega območja.  S sprejetjem Zakona o regionalnem razvoju in nato s sprejetjem Strategije regionalnega razvoja Republike Hrvaške so bili postavljeni temelji vodenja regionalne razvojne politike, usmerjene v izgradnjo celotnega razvojnega potenciala Republike Hrvaške.  Ministrstvo za regionalni razvoj, Direktorat za regionalni razvoj ustvarja pogoje in izvaja dejavnosti za načrtovanje, izvajanje in vrednotenje programov, namenjenih razvoju enot lokalne samouprave, občin in širše regije, spodbujanju razvoja čezmejnega, transnacionalnega in medregionalnega sodelovanja ter priprava strateških in operativnih dokumentov ter projektov za koriščenje sredstev Evropske unije in drugih mednarodnih virov financiranja, namenjenih regionalnemu razvoju.  Z namenom zmanjševanja neskladij v razvoju posameznih območij in ustvarjanja predpogojev za trajnostni gospodarski in družbeni razvoj se izvajajo programi in ukrepi za izgradnjo in posodobitev objektov komunalne in družbene infrastrukture, ki temeljijo na partnerstvu in solidarnosti. |

|  |
| --- |
| **6. PRESOJA POSLEDIC, KI JIH BO IMEL SPREJEM ZAKONA** |
| **6.1 Presoja administrativnih posledic**  **a) v postopkih oziroma poslovanju javne uprave ali pravosodnih organov:**  Predlog zakona nima administrativnih posledic na poslovanje javne uprave ali pravosodnih organov.  **b) pri obveznostih strank do javne uprave ali pravosodnih organov:** |
| Predlog zakona ne prinaša dodatnih obveznosti za stranke do javne uprave ali pravosodnih organov. |
| **6.2 Presoja posledic za okolje, vključno s prostorskimi in varstvenimi vidiki**  Predlog zakona nima posledic za okolje, vključno s prostorskimi in varstvenimi vidiki. |
|  |
| **6.3 Presoja posledic za gospodarstvo**  Predlog zakona nima posledic za gospodarstvo. |
|  |
| **6.4 Presoja posledic za socialno področje**  Predlog zakona nima posledic za socialno področje. |
|  |
| **6.5 Presoja posledic za dokumente razvojnega načrtovanja** |
| Regionalni prostorski plan je podlaga za pripravo regionalnega razvojnega programa, ki se pripravljajo skladno s predpisi s področja regionalnega razvoja, in se lahko sprejme najkasneje skupaj z njim. Regionalni prostorski plani bodo v pomoč pri pripravi integralnih projektov, s čimer se bo pripomoglo k celovitejšemu pristopu načrtovanja razvoja v finančni perspektivi 2027-2034. |
|  |
| **6.6 Presoja posledic za druga področja**  Predlog zakona nima posledic za druga področja. |
|  |
| **6.7 Izvajanje sprejetega predpisa:** |
| 1. Predstavitev sprejetega zakona:   Rešitve zakona so bile predstavljene regionalnim razvojnim agencijam ter Združenju regionalnih razvojnih agencij (RRA GIZ) ter občinam in njihovim interesnim združenjem.   1. Spremljanje izvajanja sprejetega predpisa:   Izvajanje predpisa bo spremljalo Ministrstvo za naravne vire in prostor. |

|  |
| --- |
| 6.8 Druge pomembne okoliščine v zvezi z vprašanji, ki jih ureja predlog zakona  Predlog zakona se ne nanaša na druge pomembne okoliščine.  7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:  Predlog zakona je bil objavljen na spletem mestu državne uprave eDemokracija od 23. 5. 2023 do 23. 6. 2023. Pripombe so podali Skupnost občin Slovenije, Združenje občin Slovenije, RRA GIZ - Združenje regionalnih razvojnih agencij in Občina Trzin.  **8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**  Pri pripravi predloga zakona ni sodeloval zunanji strokovnjak oziroma pravna oseba.  9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES   * Jože Novak, minister, Ministrstvo za naravne vire in prostor, * dr. Lidija Kegljevič Zagorc, državna sekretarka, Ministrstvo za naravne vire in prostor, * dr. Nataša Bratina, v. d. generalne direktorice Direktorata za prostor in graditev, Ministrstvo za naravne vire in prostor |
|  |

|  |
| --- |
| II. BESEDILO ČLENOV |

1. člen

V Zakonu o urejanju prostora (Uradni list RS, št. 199/21, 18/23 – ZDU-1O in [78/23](http://www.uradni-list.si/1/objava.jsp?sop=2023-01-2478) – ZUNPEOVE) se v 77. členu prvi odstavek spremeni tako, da se glasi:

»(1) Pripravljavec regionalnega prostorskega plana je regionalna razvojna agencija ali druga razvojna institucija, vključena v regijsko razvojno mrežo v razvojni regiji. Pripravljavec regionalnega prostorskega plana mora imeti sedež v razvojni regiji in zaposlenega najmanj enega strokovnjaka s področja prostorskega načrtovanja.«.

Drugi odstavek se spremeni tako, da se glasi:

»(2) Pripravljavca regionalnega prostorskega plana za celotno območje posamezne razvojne regije določijo občine v razvojni regiji s sklepom sveta regije, minister pa mu podeli javno pooblastilo v skladu z zakonom, ki ureja spodbujanje skladnega regionalnega razvoja.«.

Četrti odstavek se spremeni tako, da se glasi:

»(4) Za izdelavo regionalnega prostorskega plana, okoljskega poročila in strokovnih podlag pripravljavec regionalnega prostorskega plana pridobi izdelovalce. Pri izdelavi regionalnega prostorskega plana mora sodelovati interdisciplinarna skupina strokovnjakov iz 45. člena tega zakona, katere delovanje zagotovi izdelovalec regionalnega prostorskega plana.«.

V petem odstavku se besedilo »izdelavo regionalnega prostorskega plana« nadomesti z besedilom »izvajanje nalog regionalnega prostorskega planiranja«.

2. člen

V 298. členu se v prvem odstavku za besedo »drugim« beseda »in« nadomesti z vejico, za besedo »tretjim« pa se doda besedilo »in četrtim«.

**KONČNA DOLOČBA**

**3. člen**

**(začetek veljavnosti)**

Ta zakon začne veljati naslednji dan po objavi v Uradnem listu Republike Slovenije.

|  |
| --- |
| III. OBRAZLOŽITEV |
|  |

**K 1. členu**

Ker v Sloveniji ni vzpostavljena politična regionalna raven, se sistem regionalnega prostorskega planiranja, ki ga je vzpostavil ZUreP-2 (Uradni list RS, št. [61/17](http://www.uradni-list.si/1/objava.jsp?sop=2017-01-2915), [199/21](http://www.uradni-list.si/1/objava.jsp?sop=2021-01-3971) – ZUreP-3 in [20/22](http://www.uradni-list.si/1/objava.jsp?sop=2022-01-0380) – odl. US), naslanja na sistem in organe, ki jih je vzpostavil Zakon o spodbujanju skladnega regionalnega razvoja (Uradni list RS, št. [20/11](http://www.uradni-list.si/1/objava.jsp?sop=2011-01-0820), [57/12](http://www.uradni-list.si/1/objava.jsp?sop=2012-01-2406), [46/16](http://www.uradni-list.si/1/objava.jsp?sop=2016-01-1996) in [18/23](http://www.uradni-list.si/1/objava.jsp?sop=2023-01-0348) – ZDU-1O).

V prvem odstavku je določeno, kdo je lahko pripravljavec regionalnega prostorskega plana, in sicer je to lahko regionalna razvojna agencija ali druga razvojna institucija v regiji, vključena v regijsko razvojno mrežo na območju razvojne regije. Te organizacije so v skladu s predpisi, ki urejajo skladen regionalni razvoj, že bile izbrane kot nosilci splošnih razvojnih nalog na regionalni ravni. Za uspešno pripravo regionalnega prostorskega plana je pomembno, da pripravljavec pozna prostor ter gospodarsko, družbeno in okoljsko situacijo razvojne regije, zato mora imeti sedež v razvojni regiji. Priprava strateškega prostorskega akta, ki mora povezati razvojne potrebe državne in lokalne ravni je vsebinsko, organizacijsko in postopkovno zahtevna naloga prostorskega načrtovanja, zato mora imeti pripravljavec zaposlenega najmanj enega strokovnjaka s področja prostorskega načrtovanja.

V drugem odstavku je določeno, kako se določi pripravljavec regionalnega prostorskega plana, in sicer ga za celotno območje vsake razvojne regije izberejo občine v razvojni regiji s sklepom sveta regije, minister pa mu podeli javno pooblastilo. Regionalni prostorski plan je prostorski strateški akt, s katerim se država in občine dogovorijo in uskladijo o prostorskem razvoju posamezne razvojne regije. Zato je določena izbira pripravljavca na način, da tudi pri določitvi pripravljavca sodelujejo občine in država. Svet regije je organ v skladu s predpisi, ki urejajo skladen regionalni razvoj, ki že vključuje župane vseh občin v razvojni regiji.

V četrtem odstavku je določeno, da mora pripravljavec pridobiti izdelovalca regionalnega prostorskega plana, okoljskega poročila in strokovnih podlag. Izdelovalec regionalnega prostorskega plana, okoljskega poročila in strokovnih podlag je ena ali več pravnih ali fizičnih oseb, ki jo bo pripravljavec izbral na podlagi predpisov o javnem naročanju. Izdelovalci prostorskih aktov, okoljskih poročil in strokovnih podlag so gospodarske družbe ali fizične osebe, zato je edini mogoč način, da se ga oziroma jih izbere z javnim naročilom. Določeno je, da mora izdelovalec regionalnega prostorskega plana zagotoviti sodelovanje interdisciplinarne skupine strokovnjakov, z vseh tistih strokovnih področij, ki jih mora obravnavati regionalni prostorski plan, kar bo moralo biti določeno v razpisnih pogojih za izbiro izdelovalca regionalnega prostorskega plana.

V petem odstavku je določen način financiranja regionalnega prostorskega planiranja. To obsega tako stroške izdelave regionalnega prostorskega plana, okoljskega poročila in vseh potrebnih strokovnih podlag kakor tudi vse naloge pripravljavca.

**K 2. členu:**

Določba omogoča, da se postopki priprave regionalnih prostorskih načrtov, ki so se začeli v skladu z Zakonom o prostorskem načrtovanju (Uradni list RS, št. [33/07](http://www.uradni-list.si/1/objava.jsp?sop=2007-01-1761), [70/08](http://www.uradni-list.si/1/objava.jsp?sop=2008-01-3026) – ZVO-1B, [108/09](http://www.uradni-list.si/1/objava.jsp?sop=2009-01-4890), [80/10](http://www.uradni-list.si/1/objava.jsp?sop=2010-01-4305) – ZUPUDPP, [43/11](http://www.uradni-list.si/1/objava.jsp?sop=2011-01-2042) – ZKZ-C, [57/12](http://www.uradni-list.si/1/objava.jsp?sop=2012-01-2413), [57/12](http://www.uradni-list.si/1/objava.jsp?sop=2012-01-2414) – ZUPUDPP-A, [109/12](http://www.uradni-list.si/1/objava.jsp?sop=2012-01-4323), [76/14](http://www.uradni-list.si/1/objava.jsp?sop=2014-01-3190) – odl. US, [14/15](http://www.uradni-list.si/1/objava.jsp?sop=2015-01-0505) – ZUUJFO, [61/17](http://www.uradni-list.si/1/objava.jsp?sop=2017-01-2915) – ZUreP-2 in [199/21](http://www.uradni-list.si/1/objava.jsp?sop=2021-01-3971) – ZUreP-3), v skladu z Zakonom o prostorskem načrtovanju tudi nadaljujejo in sprejmejo.

**K 3. členu (začetek veljavnosti):**

V tem členu je urejen začetek veljavnosti zakona, tako da začne zakon veljati že naslednji dan po objavi v Uradnem listu Republike Slovenije.

|  |
| --- |
|  |
| **IV. BESEDILO ČLENOV, KI SE SPREMINJAJO** |
| 77. člen  (pripravljavec regionalnega prostorskega plana)  (1) Pripravljavec regionalnega prostorskega plana je pravna oseba, v večinski javni lasti, kot to določajo predpisi o spodbujanju skladnega regionalnega razvoja, ki jo za celotno območje vsake razvojne regije izberejo občine v regiji v skladu s predpisi, ki urejajo javno naročanje.  (2) Izbrani pripravljavec se za tekoče programsko obdobje vključi v regijsko razvojno mrežo, kot jo določajo predpisi, ki urejajo spodbujanje skladnega regionalnega razvoja.  (3) Pripravljavec vodi postopek priprave regionalnega prostorskega plana ter skrbi za usklajevanje interesov med državo in občinami v območju razvojne regije. Pripravljavec si mora prizadevati za sodelovanje vseh relevantnih udeležencev pri urejanju prostora ter poskrbeti za zgodnje in učinkovito obveščanje in sodelovanje javnosti.  (4) Za izdelavo regionalnega prostorskega plana, posameznih sestavin regionalnega prostorskega plana ali njegovih strokovnih podlag pripravljavec zagotovi sodelovanje interdisciplinarne skupine strokovnjakov iz 45. člena tega zakona. Zagotovi tudi izdelovalca regionalnega prostorskega plana v skladu s predpisi, ki urejajo javno naročanje.  (5) Sredstva za izdelavo regionalnega prostorskega plana se zagotavljajo v občinskih proračunih in državnem, pri čemer državni proračun zagotovi 60 odstotkov potrebnih sredstev.  298. člen  (končanje postopkov priprave prostorskih aktov)  (1) Postopki priprave prostorskih aktov, začeti na podlagi ZPNačrt, katerih priprava se je v skladu s prvim, drugim in tretjim odstavkom 273. člena ZUreP-2 nadaljevala po dosedanjih predpisih, se končajo po ZPNačrt.  (2) Postopki priprave prostorskih aktov, začeti na podlagi ZUPUDPP, katerih priprava se je v skladu s prvim odstavkom 270. člena ZUreP-2 nadaljevala po dosedanjih predpisih, se končajo po ZUPUDPP.  (3) Postopki priprave prostorskih aktov, začeti na podlagi ZUreP-2, se končajo po dosedanjih predpisih.  (4) Ne glede na drugi in tretji odstavek tega člena se postopki priprave državnih prostorskih izvedbenih aktov iz drugega in tretjega odstavka tega člena lahko nadaljujejo po tem zakonu, če tako predlaga pobudnik priprave državnega prostorskega izvedbenega akta, pri čemer se postopek nadaljuje glede na že opravljena dejanja v postopku in tako, da ne pride do zmanjšanja ravni sodelovanja nosilcev urejanja prostora in javnosti.  (5) Postopka priprave lokacijskih načrtov, začeta v skladu z ZUOPZP, za katera sta izdana Odlok o programu priprave lokacijskega načrta za vplivno območje plazu Macesnik v Občini Solčava (Uradni list RS, št. 92/03, 85/07 in 59/11) in Odlok o programu priprave lokacijskega načrta za vplivno območje plazu Slano Blato v Občini Ajdovščina (Uradni list RS, št. 23/04 in 31/17), se nadaljujeta po tem zakonu, pri čemer se postopek nadaljuje glede na že opravljena dejanja v postopku in tako, da ne pride do zmanjšanja ravni sodelovanja nosilcev urejanja prostora in javnosti. |
| **V. PREDLOG, DA SE PREDLOG ZAKONA OBRAVNAVA PO SKRAJŠANEM POSTOPKU** |
| Predlog Zakona o spremembah in dopolnitvi Zakona o urejanju prostora vsebuje manj zahtevne spremembe in dopolnitev zakona glede načina izbire pripravljavca regionalnega prostorskega plana ter glede ureditve možnosti nadaljevanja in zaključka priprave regionalnih prostorskih načrtov, zato se v skladu s prvim odstavkom 142. člena Poslovnika državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US, 111/21 in 58/23) predlaga, da se predlog zakona obravnava po skrajšanem zakonodajnem postopku. |
| **VI. PRILOGE** |
| * MSP-test |